CELEX: 32020R0917
Language: hr
Date: 2020-07-01 00:00:00
Title: Provedbena uredba Komisije (EU) 2020/917 оd 1. srpnja 2020. o odobravanju stavljanja na tržište infuzije iz listova kave Coffea arabica L. i/ili Coffea canephora Pierre ex A. Froehner kao tradicionalne hrane iz treće zemlje u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP)

2.7.2020   
               
               
                  HR
               
               
                  Službeni list Europske unije
               
               
                  L 209/10
               
            
         PROVEDBENA UREDBA KOMISIJE (EU) 2020/917
         оd 1. srpnja 2020.
         o odobravanju stavljanja na tržište infuzije iz listova kave Coffea arabica L. i/ili Coffea canephora Pierre ex A. Froehner kao tradicionalne hrane iz treće zemlje u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 i Uredbe Komisije (EZ) br. 1852/2001 (1), a posebno njezin članak 15. stavak 4.,
         budući da:
         
                     (1)
                  
                  
                     Uredbom (EU) 2015/2283 predviđeno je da se samo nova hrana koja je odobrena i uvrštena na popis Unije smije stavljati na tržište u Uniji. Tradicionalna hrana iz treće zemlje nova je hrana definirana u članku 3. stavku 2. točki (c) Uredbe (EU) 2015/2283.
                  
               
                     (2)
                  
                  
                     Provedbenom uredbom Komisije (EU) 2017/2468 (2) utvrđeni su administrativni i znanstveni zahtjevi koji se odnose na tradicionalnu hranu iz trećih zemalja.
                  
               
                     (3)
                  
                  
                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (3) kojom je utvrđen Unijin popis odobrene nove hrane.
                  
               
                     (4)
                  
                  
                     Komisija na temelju članka 15. stavka 4. Uredbe (EU) 2015/2283 odlučuje o odobravanju i stavljanju tradicionalne hrane iz treće zemlje na tržište Unije.
                  
               
                     (5)
                  
                  
                     Društvo AM Breweries („podnositelj zahtjeva”) dostavilo je Komisiji 27. studenoga 2018. obavijest o namjeri stavljanja na tržište Unije infuzije iz listova kave Coffea arabica L. i/ili Coffea canephora Pierre ex A. Froehner kao tradicionalne hrane iz treće zemlje u skladu s člankom 14. Uredbe (EU) 2015/2283. Podnositelj zahtjeva traži da se infuzija iz listova kave Coffea arabica L. i/ili Coffea canephora koristi samostalno ili kao sastojak drugih pića za opću populaciju.
                  
               
                     (6)
                  
                  
                     U skladu s člankom 7. stavkom 2. Provedbene uredbe (EU) 2017/2468 Komisija je od podnositeljâ zahtjeva zatražila dodatne informacije u pogledu valjanosti obavijesti. Zatražene informacije dostavljene su 4. lipnja 2019., 21. lipnja 2019., 29. kolovoza 2019. i 30. kolovoza 2019.
                  
               
                     (7)
                  
                  
                     Podaci koje je dostavio podnositelj zahtjeva pokazuju da infuzija iz listova kave Coffea arabica L. i/ili Coffea canephora koja se koristi samostalno ima povijest sigurne upotrebe hrane u Africi, Aziji i Sjevernoj Americi.
                  
               
                     (8)
                  
                  
                     U skladu s člankom 15. stavkom 1. Uredbe (EU) 2015/2283 Komisija je 11. rujna 2019. proslijedila valjanu obavijest državama članicama i Europskoj agenciji za sigurnost hrane („Agencija”).
                  
               
                     (9)
                  
                  
                     U roku od četiri mjeseca utvrđenom u članku 15. stavku 2. Uredbe (EU) 2015/2283 ni države članice ni Agencija Komisiji nisu dostavile propisno obrazložene prigovore na sigurnost stavljanja na tržište u Uniji infuzije iz listova kave Coffea arabica L. i/ili Coffea canephora.
                     
                  
               
                     (10)
                  
                  
                     Agencija je 3. veljače 2020. objavila „Tehničko izvješće o prijavi infuzije iz listova kave (Coffea arabica L. i/ili Coffea canephora Pierre ex A. Froehner) kao tradicionalne hrane iz treće zemlje u skladu s člankom 14. Uredbe (EU) 2015/2283” (4).
                  
               
                     (11)
                  
                  
                     U tom je izvješću Agencija napomenula da listovi Coffea arabica sadržavaju epigalokatehin galat (EGCG) te se stoga ne može isključiti prisutnost EGCG-a u infuziji iz listova kave Coffea arabica L. i/ili Coffea canephora. Na temelju toga Agencija je utvrdila najveću dopuštenu količinu od 700 mg EGCG-a po litri infuzije. Stoga je u specifikacijama tradicionalne hrane na Unijinu popisu odobrene nove hrane primjereno utvrditi najveću dopuštenu količinu od 700 mg/L EGCG-a.
                  
               
                     (12)
                  
                  
                     Agencija je zaključila da dostupni podaci o sastavu i povijesti uporabe infuzije iz listova kave Coffea arabica L. i/ili Coffea canephora ne izazivaju zabrinutost u pogledu sigurnosti.
                  
               
                     (13)
                  
                  
                     Osim infuzije iz listova kave Coffea arabica L. i/ili Coffea canephora koja se koristi samostalno, podnositelj zahtjeva zatražio je da se infuzija koristi kao sastojak drugih pića namijenjenih općoj populaciji. Dokumentirane podatke kojima se dokazuje povijest sigurne uporabe u trećoj zemlji u skladu s člankom 14. stavkom 1. točkom (e) Uredbe (EU) 2015/2283 podnositelj zahtjeva dostavio je samo za infuziju iz listova kave Coffea arabica L. i/ili Coffea canephora koja se koristi samostalno, ali nije dostavio dokaze uporabe infuzije kao sastojka drugih pića. Podnositelj zahtjeva pozvan je da objasni i eventualno revidira predložene uporabe te infuzije kako bi odgovarale hrani u kojoj se infuzija tradicionalno konzumira i za koju trebalo dostaviti povijest sigurne uporabe. Međutim, podnositelj zahtjeva nije promijenio predložene uporabe i nije dostavio dokaz o povijesti sigurne upotrebe infuzije kao sastojka drugih pića u trećoj zemlji. Stoga, budući da nema traženih dokumentiranih podataka, Komisija smatra da je podnositelj zahtjeva dokazao povijest sigurne upotrebe hrane u trećoj zemlji samo za infuziju iz listova kave Coffea arabica L. i/ili Coffea canephora, koja se koristi samostalno. Stoga se ne smatra valjanom prijava za odobrenje infuzije iz listova kave Coffea arabica L. i/ili Coffea canephora, za uporabu kao sastojka u drugim pićima.
                  
               
                     (14)
                  
                  
                     Komisija bi stoga trebala odobriti stavljanje na tržište unutar Unije infuzije iz listova kave Coffea arabica L. i/ili Coffea canephora koja se koristi samostalno i na odgovarajući način ažurirati Unijin popis nove hrane.
                  
               
                     (15)
                  
                  
                     Provedbenu uredbu (EU) 2017/2470 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            
               1.   Infuzija iz listova kave Coffea arabica L. i/ili Coffea canephora Pierre ex A. Froehner, kako je navedeno u Prilogu ovoj Uredbi, uvrštava se na Unijin popis odobrene nove hrane utvrđen Provedbenom uredbom (EU) 2017/2470.
            
            
               2.   Unos na Unijin popis iz stavka 1. uključuje uvjete upotrebe i zahtjeve za označivanje utvrđene u Prilogu ovoj Uredbi.
            
         
         
            Članak 2.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.
         
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 1. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 327, 11.12.2015., str. 1.
         
         
            (2)  Provedbena uredba Komisije (EU) 2017/2468 оd 20. prosinca 2017. o utvrđivanju administrativnih i znanstvenih zahtjeva koji se odnose na tradicionalnu hranu iz trećih zemalja u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 55.).
         
            (3)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).
         
            (4)  EFSA, povezane publikacije 2020.:EN-1783.
      
      
         
            PRILOG
            Prilog Provedbenoj uredbi (EU) 2017/2470 mijenja se kako slijedi:
            
                        1.
                     
                     
                        sljedeći unos umeće se abecednim redom u tablicu 1. (Odobrena nova hrana):
                        ’
                        
                                    Odobrena nova hrana
                                 
                                 
                                    Uvjeti pod kojima se nova hrana može upotrebljavati
                                 
                                 
                                    Dodatni posebni zahtjevi za označivanje proizvoda
                                 
                                 
                                    Ostali zahtjevi
                                 
                              
                                    „Infuzija iz listova kave Coffea arabica L. i/ili Coffea canephora Pierre ex A. Froehner
                                    (tradicionalna hrana iz treće zemlje)
                                 
                                 
                                    
                                       Određena kategorija hrane
                                    
                                 
                                 
                                    
                                       Najveće dopuštene količine
                                    
                                 
                                 
                                    Pri označivanju hrane koja sadržava novu hranu navodi se ‚Infuzija iz listova kave Coffea arabica i/ili Coffea canephora’”.
                                 
                                 
                                     
                                 
                              
                                    Biljne infuzije
                                 
                                 
                                     
                                 
                              ’
                     
                  
                        2.
                     
                     
                        sljedeći unos umeće se abecednim redom u tablicu 2. (Specifikacije):
                        ’
                        
                                    Odobrena nova hrana
                                 
                                 
                                    Specifikacije
                                 
                              
                                    „Infuzija iz listova kave Coffea arabica L. i/ili Coffea canephora Pierre ex A. Froehner
                                    (tradicionalna hrana iz treće zemlje)
                                 
                                 
                                    
                                       Opis/definicija:
                                    
                                    Tradicionalna hrana sastoji se od infuzije iz listova biljke Coffea arabica L. i/ili Coffea canephora Pierre ex A.Froehner (porodica: Rubiaceae).
                                    Tradicionalna hrana priprema se miješanjem najviše 20 g sušenih listova biljke Coffea arabica L. i/ili Coffea canephora Pierre ex A.Froehner s 1 l vruće vode. Listovi se uklanjaju, a infuzija se zatim podvrgava pasterizaciji (15 sekundi na najmanje 71 °C).
                                    
                                       Sastav:
                                    
                                    Izgled: Smeđezelena tekućina
                                    Miris i okus: karakteristični
                                    Klorogenska kiselina (5-CQA): < 100 mg/L
                                    Kofein: < 80 mg/L
                                    epigalokatehin galat (EGCG): < 700 mg/L
                                    
                                       Mikrobiološki kriteriji:
                                    
                                    Ukupan broj mikroorganizama: < 500 CFU/g
                                    Ukupan broj kolonija kvasaca i plijesni: < 100 CFU/g
                                    Ukupni koliformi: < 100 CFU/g
                                    
                                       Escherichia coli: nije prisutna u 1 g
                                    
                                       Salmonella: nije prisutna u 25 g
                                    
                                       Teški metali:
                                    
                                    olovo (Pb): < 3,0 mg/L
                                    arsen (As): < 2,0 mg/L
                                    kadmij (Cd): < 1,0 mg/L
                                    CFU: jedinice koje tvore kolonije”
                                 
                              ’